พระราชกฤษฎีกาพระราชกฤษฎีกาว่าด้วยปริญญาในสาขาวิชาอักษรย่อสำหรับสาขาวิชา และครุยวิทยฐานะของมหาวิทยาลัยศรีนครินทรวิโรฒพ.ศ. ๒๕๓๗ ภูมิพลอดุลยเดช ป.ร.ให้ไว้ ณ วันที่ ๑๖กรกฎาคม พ.ศ. ๒๕๓๗เป็นปีที่ ๔๙ในรัชกาลปัจจุบันพระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯให้ประกาศว่าโดยที่เป็นการสมควรปรับปรุงพระราชกฤษฎีกาว่าด้วยปริญญาในสาขาวิชาอักษรย่อสำหรับสาขาวิชา และครุยวิทยฐานะ ของมหาวิทยาลัยศรีนครินทรวิโรฒอาศัยอำนาจตามความในมาตรา ๑๗๕ของรัฐธรรมนูญแห่งราชอาณาจักรไทย กับมาตรา ๓๖ และมาตรา ๔๐ แห่งพระราชบัญญัติมหาวิทยาลัยศรีนครินทรวิโรฒพ.ศ.๒๕๑๗ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้มาตรา ๑พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชาอักษรย่อสำหรับสาขาวิชา และครุยวิทยฐานะ ของมหาวิทยาลัยศรีนครินทรวิโรฒ พ.ศ. ๒๕๓๗มาตรา ๒[๑]พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปมาตรา ๓ให้ยกเลิก(๑) พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชาและครุยวิทยฐานะ ของมหาวิทยาลัยศรีนครินทรวิโรฒ พ.ศ. ๒๕๒๗(๒) พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชาและครุยวิทยฐานะ ของมหาวิทยาลัยศรีนครินทรวิโรฒ (ฉบับที่ ๒) พ.ศ. ๒๕๒๙มาตรา ๔ให้กำหนดปริญญาในสาขาวิชา และอักษรย่อสำหรับสาขาวิชาของมหาวิทยาลัยศรีนครินทรวิโรฒ ดังนี้(๑) สาขาวิชาการศึกษา มีปริญญาสามชั้น คือ(ก) เอก เรียกว่า การศึกษาดุษฎีบัญฑิต ใช้อักษรย่อ กศ.ด.(ข) โท เรียกว่า การศึกษามหาบัณฑิต ใช้อักษรย่อ กศ.ม.(ค) ตรี เรียกว่า การศึกษาบัณฑิต ใช้อักษรย่อ กศ.บ.(๒) สาขาวิชาแพทยศาสตร์ มีปริญญาสองชั้น คือ (ก) เอก เรียกว่า แพทยศาสตรดุษฎีบัณฑิต ใช้อักษรย่อ พ.ด.(ข) ตรี เรียกว่า แพทยศาสตรบัณฑิต ใช้อักษรย่อ พ.บ.(๓) สาขาวิชามนุษยศาสตร์ที่ศึกษากระบวนวิชาจิตวิทยาเป็นวิชาเอกสาขาวิชาสังคมศาสตร์ที่ศึกษากระบวนวิชาภูมิศาสตร์หรือวิชาสังคมวิทยาเป็นวิชาเอกสาขาวิชาพฤติกรรมศาสตร์สาขาวิชาพลศึกษา สาขาวิขาวิทยาศาสตร์ และคณิตศาสตร์ และสาขาวิชากายภาพบำบัดมีปริญญาสามชั้น คือ(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.(๔) สาขาวิชามนุษยศาสตร์ที่ศึกษากระบวนวิชาดุริยางคศาสตร์ วิชาบรรณารักษศาสตร์วิชาภาษาต่างประเทศ วิชาภาษาไทย วิชาภาษาศาสตร์ หรือวิชาศิลปะ เป็นวิชาเอกและสาขาวิชาสังคมศาสตร์ที่ศึกษากระบวนวิชาประวัติศาสตร์ วิชามานุษยวิทยา หรือวิชารัฐศาสตร์เป็นวิชาเอกมีปริญญาสามชั้น คือ (ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด.(ข) โท เรียกว่า ศิลปศาสตรมหาบัณฑิต ใช้อักษรย่อ ศศ.ม.(ค) ตรี เรียกว่า ศิลปศาสตรบัณฑิต ใช้อักษรย่อ ศศ.บ.(๕) สาขาวิชาวิศวกรรมศาสตร์ มีปริญญาสามชั้น คือ(ก) เอก เรียกว่า วิศวกรรมศาสตรดุษฎีบัณฑิต ใช้อักษรย่อ วศ.ด.(ข) โท เรียกว่า วิศวกรรมศาสตรมหาบัณฑิต ใช้อักษรย่อ วศ.ม.(ค) ตรี เรียกว่า วิศวกรรมศาสตรบัณฑิต ใช้อักษรย่อ วศ.บ.(๖)สาขาวิชาสังคมศาสตร์ที่ศึกษากระบวนวิชาบริหารธุรกิจเป็นวิชาเอกมีปริญญาสามชั้น คือ(ก) เอก เรียกว่า บริหารธุรกิจดุษฎีบัณฑิต ใช้อักษรย่อ บธ.ด.(ข) โท เรียกว่า บริหารธุรกิจมหาบัณฑิต ใช้อักษรย่อ บธ.ม.(ค) ตรี เรียกว่า บริหารธุรกิจบัณฑิต ใช้อักษรย่อ บธ.บ.(๗) สาขาวิชาสังคมศาสตร์ที่ศึกษากระบวนวิชาเศรษฐศาสตร์เป็นวิชาเอกมีปริญญาสามชั้นคือ(ก) เอก เรียกว่า เศรษฐศาสตรดุษฎีบัณฑิต ใช้อักษรย่อ ศ.ด.(ข) โท เรียกว่า เศรษฐศาสตรมหาบัณฑิต ใช้อักษรย่อ ศ.ม.(ค) ตรี เรียกว่า เศรษฐศาสตรบัณฑิต ใช้อักษรย่อ ศ.บ.(๘) สาขาวิชาอุตสาหกรรมศาสตร์ มีปริญญาสามชั้น คือ(ก) เอก เรียกว่า อุตสาหกรรมศาสตรดุษฎีบัณฑิต ใช้อักษรย่ออส.ด.(ข) โท เรียกว่า อุตสาหกรรมศาสตรมหาบัณฑิต ใช้อักษรย่อ อส.ม.(ค) ตรี เรียกว่า อุตสาหกรรมศาสตรบัณฑิต ใช้อักษรย่อ อส.บ.ทั้งนี้ ให้ระบุชื่อวิชาเอกในวงเล็บต่อท้ายปริญญาด้วย ถ้ามีมาตรา ๕ครุยวิทยฐานะของมหาวิทยาลัยศรีนครินทรวิโรฒ มีสามชั้น คือ(๑) ดุษฎีบัณฑิต ครุยทำด้วยผ้าหรือแพรสีดำเย็บเป็นเสื้อคลุมยาวเหนือข้อเท้าพอประมาณ มีแถบกำมะหยี่สีดำทาบริมเสื้อโดยตลอดขนาดกว้าง ๑๑ เซนติเมตร แขนกว้างยาวตกข้อมือตลอดกลางแขนทั้งสองข้ามีแถบกำมะหยี่สีดำ ขนาดกว้าง ๖ เซนติเมตร ยาว ๔๒ เซนติเมตรจำนวนสามแถบ ปลายแถบทั้งสองข้างเป็นมุมแหลมติดเรียงกันระยะห่าง ๓ เซนติเมตรมีผ้าคล้องคอด้านในทำด้วยผ้าต่วนสีแดง มีแถบทำด้วยผ้าต่วนหรือผ้าแพรสีเทา ขนาดกว้าง๑๐ เซนติเมตรทาบขวาง ด้านนอกเป็นกำมะหยี่สีตามสาขาวิชา มีแถบกำมะหยี่สีแดงเข้ม ขนาดกว้าง๑๑ เซนติเมตรทาบขอบบน และมีแพรสีแดงเข้ม ขนาดกว้าง ๒ เซนติเมตร ขลิบริมขอบล่างประกอบด้วยหมวกแผ่นสี่เหลี่ยมจตุรัส ยาวด้านละ ๒๔ เซนติเมตร ทำด้วยผ้าหรือแพรสีดำมีพู่ห้อยสีตามสาขาวิชา(๒) มหาบัณฑิต ครุยทำด้วยผ้าหรือแพรสีดำเย็บเป็นเสื้อคลุมยาวเหนือข้อเท้าพอประมาณ หลังจีบ แขนทะลุเหนือข้อศอกปลายแขนเป็นถุงห้อยสั้นกว่าตัวเสื้อ ๒๐ เซนติเมตร รูปปลายเรียวมีผ้าคล้องคอเช่นเดียวกับดุษฎีบัณฑิต เว้นแต่มีผ้าด่วนหรือแพรสีเทา ขนาดกว้าง ๑๐เซนติเมตรทาบขอบบน ประกอบด้วยหมวกเช่นเดียวกับดุษฎีบัณฑิต(๓) บัณฑิต ครุยทำด้วยผ้าหรือแพรสีดำ เย็บเป็นเสื้อคลุมยาวเหนือข้อเท้าพอประมาณหลังจีบ แขนกว้างยาวตกข้อมือ มีผ้าคล้องคอและหมวกเช่นเดียวกับมหาบัณฑิตมาตรา ๖สีตามสาขาวิชา มีดังนี้(๑) สาขาวิชาการศึกษา สีฟ้า(๒) สาขาวิชาพลศึกษา สีเขียว(๓) สาขาวิชาแพทยศาสตร์ สีเขียวแก่(๔) สาขาวิชามนุษยศาสตร์ สีขาว(๕) สาขาวิชาวิทยาศาสตร์และคณิตศาสตร์ สีเหลือง(๖) สาขาวิชาวิศวกรรมศาสตร์ สีเลือดหมู(๗) สาขาวิชาสังคมศาสตร์ และสาขาวิชาพฤติกรรมศาสตร์ สีม่วง(๘) สาขาวิชาอุตสาหกรรมศาสตร์ สีชมพูมาตรา ๗ให้มหาวิทยาลัยศรีนครินทรวิโรฒจัดทำครุยวิทยฐานะตามพระราชกฤษฎีกานี้ขึ้นไว้เป็นตัวอย่างมาตรา ๘ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้ผู้รับสนองพระบรมราชโองการชวน หลีกภัยนายกรัฐมนตรีหมายเหตุ :- เหตุผลในการประกาศใช้พระราชกฤษฎีกาฉบับนี้ คือเนื่องจากมหาวิทยาลัยศรีนครินทรวิโรฒได้เปิดสอนสาขาวิชาอุตสาหกรรมศาสตร์สาขาวิชาวิศวกรรมศาสตร์ และสาขาวิชากายภาพบำบัดเพิ่มขึ้นและได้ปรับปรุงชื่อปริญญาสำหรับสาขาวิชาสังคมศาสตร์ที่ศึกษากระบวนวิชาบริหารธุรกิจและวิชาเศรษฐศาสตร์เป็นวิชาเอกสมควรปรับปรุงการกำหนดปริญญาในสาขาวิชา และอักษรย่อสำหรับสาขาวิชาดังกล่าวเสียใหม่เพื่อให้สอดคล้องกับเนื้อหาของหลักสูตรและเป็นการกำหนดชื่อปริญญาเชิงวิชาชีพและกำหนดสีประจำสาขาวิชาอุตสาหกรรมศาสตร์และสาขาวิชาวิศวกรรมศาสตร์เพิ่มขึ้น จึงจำเป็นต้องตราพระราชกฤษฎีกานี้พัชรี/ผู้จัดทำ๔ พฤศจิกายน ๒๕๕๓กวินธาดา/ผู้ตรวจ[๑] ราชกิจจานุเบกษาเล่ม ๑๑๑/ตอนที่ ๓๒ ก/หน้า ๔๕/๒ สิงหาคม ๒๕๓๗